ས་སྐྱའི་གདན་རབས་ནས་དགའ་ལྡན་ཕོ་བྲང་གི་བར་གྱི་ལོ་རྒྱུས་རགས་བསྡུས་ཙམ་འགོད་ན། དང་པོ་ས་སྐྱའི་གདན་རབས་ནི། སོག་པོའི་སྟོབས་ཤུགས་ཀྱིས་རྒྱ་ནག་དང་ཨུ་རུ་སི་སོགས་འཛམ་གླིང་ཕྱེད་ཀ་ལ་དྲག་པོའི་དཔུང་འཇུག་གི་ལུང་རྒྱུགས་པའི་སྐབས་དེར་རང་རེ་བོད་ཁམས་ཡོངས་རྫོགས་སོག་པོའི་དབང་འོག་ཏུ་ཚུད། བོད་མི་སྟོང་ཕྲག་དྲུག་ཅུ་ལྷག་བསད། བསམ་ཡས་མེར་བསྲེགས་པ་སོགས་བསྟན་འགྲོ་གཉིས་ཀ་ལ་བློ་ཡུལ་ལས་འགོངས་བའི་གནོད་འཚེ་བྱས། སོག་པོ་གུ་ཏེས་ས་སྐྱ་པཎ་ཆེན་དང་། འགྲོ་མགོན་ཆོས་འཕགས་གདན་དྲངས་ཏེ་བཀའ་ལུང་མན་ངག་དུ་མ་ཞུས། དེ་ནས་བཟུང་བོད་འབངས་ལ་གནོན་ཤུགས་དང་མནར་གཅོད་གུ་ཡངས་སུ་བཏང་། ལྷག་པར་འགྲོ་མགོན་འཕགས་པས་ཀྱེ་རྡོ་རྗེའི་དབང་ཐེངས་གསུམ་བསྐུར་བ་ནས་རིམ་པ་བཞིན་བོད་ཁྲི་སྐོར་བཅུ་གསུམ་དང་། ཆོལ་ཁ་གསུམ། རྒྱའི་མི་ཡུར་ཆེན་མོ་སོགས་ཕུལ་ཏེ། བོད་ཆེན་པོ་འདི་ཉིད་དཔལ་ལྡན་ས་སྐྱ་བའི་མངའ་ཁོངས་སུ་གྱུར། སེ་ཆེན་གྱི་ཆོས་སྲིད་གཉིས་ཀའི་བཀའ་སློབ་ཞུ་ཡུལ་དུ་གྱུར་པ་སོགས་མཛད་རླབས་ཤིན་ཏུ་ཆེ། འོན་ཀྱང་བླ་མ་གཤེགས་མ་གཤེགས་མཚམས་དེར་ཧོར་དམག་འབུམ་གཅིག་ཙམ་བོད་དུ་འོང་སྟེ་དཔོན་ཆེན་ཉེས་མེད་དུ་བསད། བྱ་རོག་རྫོང་ཕབ་ཏེ་གཙང་ཕྱོགས་སུ་རྡབ་སིག་ཚད་མེད་བཏང༌། སྤྱི་ལོ་(༡༢༩༠)ལོར་འབྲི་གུང་ལ་ས་སྐྱས་ཁྲི་སྐོར་བཅུ་གསུམ་གྱི་དམག་བསྐུལ་ནས་དབུས་ཕྱོགས་སུ་བཅོམ་འཁྱེར་ཆེན་པོ་བྱས། འབྲི་གུང་པའི་དགོན་ཡུལ་ཚང་མ་མེར་བསྲེགས། དགེ་འདུན་དང་མི་སྐྱ་ཤིན་ཏུ་མང་པོ་བསད། ལྷག་འཕྲོས་རྣམས་ཀོང་ཡུལ་དུ་བྲོས། ལོ་རྒྱུས་ཐོག་འདི་ལ་འབྲི་གུང་གླིང་ལོག་ཟེར། འབྲི་གུང་པས་ཕམ་པའི་ཞེ་ནད་ཀྱིས་ཁ་ཆེའི་རྒྱལ་པོ་མ་མུཏ་ཏུག་ལ་དམག་རོགས་ཡོང་བའི་འབོད་སྐུལ་ཞུས། ས་སྐྱའི་སྲིད་འཛིན་བླ་མ་དམ་པ་བསོད་ནམས་རྒྱལ་མཚན་གྱི་སྐབས་སུ་ས་སྐྱའི་གདུང་རྒྱུད་རྣམས་ནང་མ་མཐུན་པས་བླ་བྲང་ཁག་བཞིར་གྱེས་ནས་སྲིད་དབང་ཉམས་པའི་འགོ་ཚུགས་པར་གྲགས། མདོར་ན་རབ་བྱུང་བཞི་པའི་ཆུ་གླང་(༡༢༥༣)ནས་རབ་བྱུང་དྲུག་པའི་ས་གླང་(༡༣༤༩)བར། ས་ཆེན་གོང་མ་རིམ་བྱོན་གྱིས་བོད་ཀྱི་ཆབ་སྲིད་བཟུང་ཞིང་ལོ་རྒྱུས་ཐོག་འདི་ལ་ས་སྐྱའི་གདན་རབས་ཞེས་ཟེར། ས་སྐྱའི་སྲིད་འཛིན་རིམ་བྱོན་ནི། འགྲོ་མགོན་ཆོས་རྒྱལ་འཕགས་པ། ༡༢༥༣-༡༢༨༠ དྷ་པཱ་ལ་ར>Ä་ཏ། ༡༢༨༠-༡༢༨༧ ཤར་པ་འཇམ་དབྱངས་རིན་ཆེན་རྒྱལ་མཚན། ༡༢༨༧-༡༣༠༥ བདག་ཆེན་བཟང་པོ་དཔལ། ༡༣༠༦-༡༣༢༤ བདག་ཆེན་ནམ་མཁའ་ལེགས་པ། ༡༣༢༥-༡༣༤༣ འཇམ་དབྱངས་དོན་ཡོད་རྒྱལ་མཚན། ༡༣༤༣-༡༣༤༤ བླ་མ་དམ་པ་བསོད་ནམས་རྒྱལ་མཚན་བཅས་སོ། ། ༡༣༤༥-༡༣༤༩